Rihanna

Robyn Rihanna Fenty, esinejanimega Rihanna (sündinud 20. veebruaril 1988), on Barbadoselt pärit "rhythm and blues"'i ja popartist. Ta sündis Barbadosel Saint Michaeli kihelkonnas, kuid kolis 16-aastaselt USA-sse, et seal produtsendi Evan Rogersi abiga muusikakarjääri alustada.
Ta sõlmis plaadilepingu Def Jam plaadifirmaga. Tema esimene album Music of the Sun ilmus 2005. aastal ja jõudis USA plaadimüügi edetabelis esikümnesse. Albumi ainus suurem singel oli "Pon de Replay". Vähem kui aasta hiljem ilmus tema teine stuudioalbum "A Girl like Me", mis jõudis mitmes edetabelis esiviisikusse. Tema esimeseks esikohahitiks sai "SOS", teine populaarne lugu albumilt oli "Unfaithful".
Rihanna kolmandalt stuudioalbumilt "Good Girl Gone Bad" (2007) ilmus tervelt neli edetabelihitti: "Umbrella", "Don't Stop the Music", "Take a Bow" ja "Disturbia". Samuti oli album nomineeritud üheksale Grammy auhinnale ning võitis Grammy parima räpikoostöö eest Jay-Z-ga laulus "Umbrella".
Staari neljas stuudioalbum "Rated R" ilmus novembris 2009, tuues edetabelite tippu tervelt kümme singlit, neist kolm esikohasinglit: "Russian Roulette", "Hard" ja "Rude Boy".
Tema viies stuudioalbum "Loud", mis ilmus 2010. aastal, sisaldas kolme esikohahitti: "Only Girl (In the World)", "What’s My Name?" ja "S&amp;M".
Rihanna albumeid on müüdud üle 20 miljoni ja singleid 60 miljonit, mis teeb temast ühe maailma müüduima artisti. Ta on kõige noorem artist, kellel on kümme lugu saanud Billboardi edetabeli esikohahitiks. Rihanna on võitnud ka muid mainekaid muusikaauhindu.
2011. aasta sügisel ilmus Rihannal kuues stuudioalbum, mille esimene singel oli "We Found Love". 2013. aasta Grammy galal sai Rihanna oma seitsmenda Grammy auhinna parima video eest ("We Found Love"). Parima video tunnustuse sai ta ka MTV auhindade jagamisel.
Rihanna seitsmes stuudioalbum ilmus 2012. aastal. Kogumik jõudis esikohale Billboard 200 edetabelis, plaadi tõeliseks hitiks sai lugu "Diamonds". See on esimene plaat, mis saavutanud eraldi nii suurt edu.
Rihanna esines tuntud moeürituse "Victorian Fashion Show" laval. Ta tegi ka oma neljanda esinemise tuntud meelelahutussaates "Saturday Night Live". 2012. aastal osales ta ka filmis "Battleship" ja aastal 2013 filmis "This Is the End".
Sügisel 2012 esines Rihanna promoturneel "777 Tour". See oli mõeldud Tema plaadi "Unapologetic" ja tulevase turnee "Diamonds World Tour" auks. Turnee "777 Tour" nimi tuli sellest, et tehti seitse kontserti, mis toimusid seitsmes riigis seitsmel päeval. Turneest ilmus ka DVD.
Märtsis 2013 läks Rihanna järgmisele, väga edukaks osutunud maailmaturneele "Diamonds World Tour". Ta esines Ameerikas, Euroopas, Austraalias, Aasias ja Aafrikas.
2013. aasta Ameerika muusikaauhindade galal tunnustati Rihannat esimest korda väljaantava ikooni auhinnaga. Sama aasta veebruaris avaldas ta oma esimese naiste moekollektsiooni koostöös River Islandiga. Novembris tuli välja tema ja Eminemi koostöös valminud hitt "The Monster".
Lapsepõlv.
Robyn Rihanna Fenty sündis Saint Michaelis, Barbadosel oma pere vanima lapsena. Tema vanemad on iiri-barbadose päritolu isa Ronald Fenty ning Guyanast pärit ema Monica Fenty. Rihannal on kaks nooremat venda Rorrey ja Rajad. Laulmist alustas Rihanna umbes seitsmeaastaselt.
Põhikooli ajal õppis Rihanna Charles F. Broome Memoriali koolis, keskkoolis käis aga Combermere'i keskkoolis, kus moodustas 15-aastaselt koos kahe klassikaaslasega bändi. 2004. aastal võitis ta Miss Combermere'i iludusvõistluse ja esines Colours of Combermere School Show'l, lauldes Mariah Carey lugu "Hero".
2003. aastal tutvustasid Rihanna sõbrad teda ja tema bändikaaslasi muusikaprodutsent Evan Rogersile, kes oli koos oma naisega Barbadosel puhkamas. Bänd tegi Rogersi jaoks prooviesinemise. Hiljem on Rogers selle kohta rääkinud, et kohe kui Rihanna ruumi sisenes, oli tunne, et kaht teist tüdrukut ei ole olemaski. Prooviesinemisel laulis Rihanna Destiny's Childi versiooni loost "Emotion".
Järgmisel aastal reisis Rihanna koos emaga tihti Rogersi juurde Stamfordi Connecticuti osariigis. Veidi pärast 16-aastaseks saamist kolis Rihanna USA-sse. Rogers ja tema kaasprodutsent ja -laulukirjutaja Carl Sturken aitasid Rihannal salvestada neljaloolise demo, mis saadeti erinevatele plaadifirmadele. Tema demo jõudis ka Def Jami plaadifirmasse, mille tolleaegne president Jay-Z Rihannaga ka plaadistamislepingu sõlmis.
Muusika.
"Music of the Sun".
Rihanna debüütalbum "Music of the Sun" ilmus 30. augustil 2005. Esimeseks singliks albumilt oli "Pon de Replay", mis ilmus 11. augustil 2005 ja jõudis nii USA Billboard Hot 100-s kui ka Suurbritannia singliedetabelis teisele kohale. Loo kirjutasid Carl Sturken ja Evan Rogers koos Rihannaga. Olenemata "Pon de Replay" edetabeliedust, hindas ajakiri Rolling Stone albumit ennast vaid 2,5 punktiga 5-st.
Esimesel nädalal jõudis album Billboard 200-s 10. kohale, kuna seda müüdi 69 000 eksemplari. Kokku müüdi seda maailmas üle 2 miljoni eksemplari ja see teenis RIAA-lt kuldplaadi staatuse USA-s müüdud 500 000 eksemplari eest. Et albumit edasi promoda, astus Rihanna Ameerika poplaulja Gwen Stefani turneel üles soojendusesinejana.
Teine singel "If It's Lovin' That You Want" ei olnud nii edukas kui selle eelkäija, jõudes USA Billboard Hot 100-s 36. kohale ja Suurbritannia singliedetabelis 11. kohale. Kolmas singel "Let Me" ilmus ainult Jaapanis, kus jõudis edetabelites 8. kohale.
"A Girl Like Me".
Rihanna teine album "A Girl like Me" ilmus 2006. aasta aprillis, vähem kui kaheksa kuud pärast debüütalbumit. Esimesel müüginädalal jõudis album USA-s 5. ja Suurbritannias 4. kohale. Esimene singel "SOS" jõudis Billboard Hot 100-s esikohale, saades Rihanna esimeseks esikohahitiks selles edetabelis.
Teine singel "Unfaithful" oli kirjutatud R&amp;B laulja Ne-Yo poolt, Billboard Hot 100-s saavutas see lugu 6. koha. Kolmas singel "We Ride" ei olnud nii edukas kui eelnevad, kuid neljas singel "Break It Off" koos Sean Pauliga alustas edetabelis 52. kohalt, tõusis 10. ja lõpuks 9. kohale.
Rihanna tegi oma näitlejadebüüdi filmis "Bring It On: All or Nothing", mis ilmus DVD-l 8. augustil 2006.
"Good Girl Gone Bad".
Rihanna kolmas album "Good Girl Gone Bad" anti välja 5. juunil 2007, sellel teevad kaasa Jay-Z ja Ne-Yo. Albumi ühe loo, "Rehab", autor oli Justin Timberlake. Esimene singel – "Umbrella" koos Jay-Zga – anti välja 29. märtsil 2007. Lugu oli produtseeritud Christopher "Tricky" Stewarti ja Terius "The-Dream" Nashi poolt. See jõudis mitmes riigis edetabelite tippu, näiteks Suurbritannia edetabelis troonis lugu järjest lausa 10 nädalat (viimatine sarnane saavutus pärineb aastast 1994, kui samas edetabelis valitses 15 nädalat Wet Wet Weti singel "Love Is All Around"). Ajakirja Rolling Stone 2007. aasta 100 parima laulu edetabelis asetses laul 3. kohal.
Teine singel "Shut Up and Drive" saadeti raadiojaamadesse 5. juunil. Lugu debüteeris USA Billboard Hot 100-s 88. kohal, tõustes hiljem 15-ndaks. Kolmas singel "Don't Stop The Music" jõudis Billboard Hot 100-s 3. kohale. Neljas singel "Hate That I Love You" koos Ne-Yoga anti välja 21. augustil, Billboard Hot 100-s oli selle parim koht seitsmes.
Rihanna on albumi pealkirja kommenteerinud järgmiselt: "See (pealkiri) näitab, et olen nüüd oma enda peremees ja ei tee enam seda, mida teised tahavad. Ma ei ole enam süütu Rihanna, võtan rohkem riske. Juba siis kui soengut muutsin, tundsin, et see näitab inimestele, et ma ei püüa välja paista või olla keegi teine." 2008. aastal teenis album RIAA-lt 2,6 miljoni eksemplari müügi eest kahekordse plaatinaplaadi staatuse.
12. septembril 2007 algas Rihanna kontserditurnee "The Good Girl Gone Bad Tour", mille raames andis ta kontserte Ameerikas, Kanadas ja Euroopas.
Albumist ilmus ka kaheplaadiline "deluxe-"versioon, mille esimene plaat oli albumi tavaversioon kolme lisalooga, teine plaat aga sisaldas lugude remiksversioone.
"Rated R".
Rihanna neljas album "Rated R" ilmus 2009. aasta novembris. Arvestades plaadil olevate lugude tonaalsust, on spekuleeritud, kas mõni laul võib olla Chris Brownist, kuigi Rihanna kinnitab, et see nii ei ole.
Albumi esimene singel oli "Russian Roulette", milles viidatakse armastuses võetavatele riskidele kui Vene ruletile.
Albumi edukaimaks singliks sai 2010. aasta veebruaris ilmunud "Rude Boy".
"Loud".
"Loud", Rihanna viies album, ilmus 16. novembril 2010. Esimene singel "Only girl (In the world)" ilmus 12. septembril. Kokku ilmus albumilt 7 singlit, nende hulgas "What's My Name?", "S&amp;M", "California King Bed", "Man Down", "Cheers (Drink to That)". Samuti on albumil Eminemi ja Rihanna eduka dueti "Love The Way You Lie" teine osa ning koostööd tehti ka Drake'i ja Nicki Minaj'iga.
"Talk That Talk".
2011. aasta sügisel ilmus Rihannal kuues stuudioalbum, mille esimeseks singliks oli "We Found Love". Teise singlina tuli välja "You Da One". Kokku ilmus plaadilt kuus singlit, millest kolmele tehti video. Kolmandaks suuremaks hitiks plaadilt sai "Where Have You Been".
Plaadil teeb ta koostööd Calvin Harrise ja Jay-Zga. "We Found Love" tõi Rihannale 7 Grammy auhinna.
"Unapologetic".
Rihanna seitsmes stuudioalbum ilmus 19. novembril. Selle esimeseks singliks oli "Diamonds", mis kerkis paljudes edetabelites esikohale.
Plaadilt on ilmunud 6 singlit: "Diamonds", "Stay", "Pour It Up", "Right Now", "Loveeeeee Song" ja "What Now". Plaadil teeb ta koostööd lauljatega David Guetta, Chris Brown, Eminem, Future ja Mikkey Ekko.
Plaadi tutvustamiseks toimus 2013. aastal turnee "Diamonds World Tour". Plaat sai Billboard Top 200-s esikoha, mis on tema karjääri ainuke esikoht Top 200-s.
Isiklikku.
2007. aasta novembri alguses kinnitas Rihanna, et tema ja Josh Hartnett on paar, kuid juba 2007. aasta maailma muusikaauhindade gala teleintervjuus mainis, et ta on vaba.
Rihanna oli romantilises suhtes laulja Chris Browniga, kuid 2009. aasta Grammyde jagamise eelõhtul peksis Chris Brown Rihannat. Internetti lekkinud fotodel olid Rihanna vigastused silmnähtavad. Rihanna jättis pärast seda ära oma sünnipäeva tähistamise.
2010. aasta alguses alustas Rihanna suhet sportlase Matt Kempiga, kuid 2010. aasta detsembris läksid nad lahku.
2013. aasta jaanuari lõpus kinnitas ta, et on taas suhtes Chris Browniga. Kuid juba aprilli lõpus avaldas Chris, et nad pole enam koos.